Peeter Juhalain

Peeter Juhalain (1935. aastani Peeter Johanson; 15. märts 1904 Abja vald, Halliste kihelkond, Pärnumaa – 6. detsember 1984 Seabrook, New Jersey, Ameerika Ühendriigid) oli Eesti sõjaväelane (major).

Elukäik
Ta astus 1923. aastal sõjakooli, lõpetas selle 29. augustil 1926 ja ülendati nooremleitnandiks. Suunati teenima 1. Soomusrongide rügementi. 1928. aastal kandideeris ja osutus valituks lennukoolis avatud lendurite kursusele. Lõpetas selle 1930. aastal ning määrati teenima Üksikusse Lennuväedivisjoni nr 1. 1. septembril 1939 viidi üle Õhukaitse staabi sideülemaks.

1940. aasta sügisel jäeti P. Juhalain teenima Punaarmee 22. territoriaalse laskurkorpuse üksikusse lennueskadrilli. Pärast eskadrilliülema alampolkovnik Hans Kitveli arreteerimist 11. detsembril 1940 määrati ta uueks eskadrilliülemaks. Põgenes 27. juunil 1941 koos suure osa oma üksuse lenduritega Punaarmee Jägala suvelaagrist ning varjas end koos nendega metsas kuni Saksa vägede saabumiseni. Töötas seejärel Eesti Julgeolekupolitsei II B jaoskonna personaliosakonna ülemana.

1942. aastal oli ta üks esimesi Sonderstaffel Buschmanni teenistusse astunud vanemohvitsere. 1944. aastal oli 11. öiste pommituslennukite grupi adjutant. Pärast lennugrupi likvideerimist 21. oktoobril 1944  Heiligenbeilis Saksamaal määrati Eesti diviisi teenistusse.

Pärast II maailmasõda elas Ameerika Ühendriikides.

Auastmed
Nooremleitnant – 25. august 1926
leitnant – 19. november 1930
kapten – 19. veebruar 1934
major – 16. veebruar 1940

Kirjandus
Toivo Kitvel, Toomas Türk, Arvo Lennart Vercamer (koostajad). Põhjakotkad. Eesti lendurid ja lendurvaatlejad tsaariajast kuni 1940. aastani. Tallinn 2011

Välislingid
Kirje ohvitseride andmebaasis

Kategooria:Eesti lendurid
Kategooria:1. Lennuväedivisjoni koosseis
Kategooria:Sonderstaffel Buschmanni koosseis
Kategooria:Eestlased Saksamaal
Kategooria:Eestlased Ameerika Ühendriikides
Kategooria:Sündinud 1904
Kategooria:Surnud 1984